EUROOPA KOMISJON Brüssel,19.11.2021 COM(2021) 707 final 2021/0365(NLE) Ettepanek: NÕUKOGU MÄÄRUS, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine



SELETUSKIRI 1.ETTEPANEKU TAUST •Ettepaneku põhjused ja eesmärgid Ühepoolseid Euroopa Liidu tariifikvoote on vaja selliste toodete puhul, mida ei toodeta liidus piisavalt, et rahuldada liidu töötleva tööstuse vajadusi konkreetsel kvoodi kehtivusajal. Vastuseks liikmesriikide taotlustele hindab ja otsustab komisjon koos asjaomaste liikmesriikide ekspertidega, kas avada teatavaid põllumajandus- ja tööstustooteid hõlmavad ühepoolsed tariifikvoodid. Nõukogu võttis 17. detsembril 2013 vastu määruse (EL) nr 1388/2013, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine, et liidu nõudlust kõnealuste toodete järele saaks täita kõige soodsamatel tingimustel. ELi tööstuse vajaduste rahuldamiseks ajakohastatakse seda määrust iga kahe aasta järel. Võttes arvesse asjaolu, et ·määrust on muudetud juba 15 korda, ·on vaja teha mitmeid muudatusi määruse (EL) nr 1388/2013 lisas loetletud kombineeritud nomenklatuuri koodides, kuna komisjoni määrusega (EL) 2021/1832 on ajakohastatud kombineeritud nomenklatuuri tootekoode, et täita rahvusvahelisi kohustusi, mis on seotud muudatustega 2022. aasta harmoneeritud süsteemi nomenklatuuris. Selguse huvides tehakse ettepanek tunnistada kehtetuks nõukogu määrus (EL) 1388/2013 ja asendada see käesoleva ettepanekuga. Teatavate põllumajandus- ja tööstustoodete vajalikele kogustele tuleks avada liidu tariifikvoodid ühise tollitariifistiku ühepoolse tollimaksu nullmääraga või vähendatud tollimaksumääraga, häirimata seejuures kõnealuste toodete turgusid. Tollitariifistiku majandusküsimuste töörühma koosolekul peetud arutelud näitasid, et liikmesriigid on nõus avama kvoodid määruse ettepanekuga hõlmatud toodetele ja et sellised kvoodid ei häiriks kõnealuste toodete turgusid. Ettepanek on kooskõlas liidu põllumajandus-, kaubandus-, ettevõtlus-, arengu-, keskkonna- ja välispoliitikaga. Käesolev ettepanek ei mõjuta liiduga sooduskaubanduslepingu sõlminud riike ega liidu sooduskaubanduslepingute (nt üldine soodustuste süsteem, AKV-süsteem, vabakaubanduslepingud) kandidaatriike või potentsiaalseid kandidaatriike. 2.ÕIGUSLIK ALUS, SUBSIDIAARSUS JA PROPORTSIONAALSUS •Õiguslik alus Käesoleva ettepaneku õiguslik alus on Euroopa Liidu toimimise lepingu artikkel 31. •Subsidiaarsus (ainupädevusse mittekuuluva valdkonna puhul) Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. •Proportsionaalsus Ettepanek on kooskõlas proportsionaalsuse põhimõttega. Kavandatud meetmed on kooskõlas põhimõtetega, mille alusel lihtsustatakse toiminguid väliskaubandusega tegelevate ettevõtjate jaoks, nagu on märgitud komisjoni teatises ühepoolsete tariifide peatamise ja tariifikvootide kohta. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4. •Vahendi valik

Euroopa Liidu toimimise lepingu artiklis 31 on sätestatud, et „[ü]hise tollitariifistiku maksumäärad kehtestab nõukogu komisjoni ettepaneku põhjal“. Seepärast on nõukogu määrus asjakohane vahend. 3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED •Praegu kehtivate õigusaktide järelhindamine või toimivuse kontroll 2013. aastal tehtud uuringus, milles hinnati ühepoolsete tariifide peatamist, käsitleti ka ühepoolsete tariifikvootide süsteemi. Seda põhjusel, et mõlemad meetmed on sarnased, välja arvatud see, et tariifikvootidega piiratakse impordimahtu. Hindamise tulemusena jõuti järeldusele, et süsteemi põhiprintsiip on endiselt kehtiv. Kulude kokkuhoid kõnealuse süsteemi alusel kaupu importivate liidu ettevõtjate jaoks võib olla märkimisväärne. Olenevalt tootest, ettevõtjast ja sektorist võib selline kokkuhoid tekitada omakorda laiemat kasu (näiteks suurem konkurentsivõime, tõhusamad tootmismeetodid, töökohtade loomine või säilitamine liidus). Üksikasjalikud andmed käesoleva määruse kohaldamisega saadava kokkuhoiu kohta on esitatud lisatud finantsselgituse punktis 4. •Konsulteerimine sidusrühmadega Konsulteeriti tollitariifistiku majandusküsimuste töörühmaga, mis koosneb kõigi liikmesriikide ja Türgi esindajatest. Kõik loetletud tariifikvoodid vastavad nimetatud töörühma arutelude käigus saavutatud kokkulepetele või kompromissidele. Töörühm uuris iga taotlust (nii uut kui muutmistaotlust) üksikasjalikult, et välistada mis tahes kahju tekitamine liidu tootjatele ning tagada liidu toodangu konkurentsivõime kasv ja jätkusuutlikkus. Hindamine toimus töörühma liikmete arutelude teel ning liikmesriigid konsulteerisid omakorda asjaomaste tööstusharude, kutseliitude, kaubanduskodade ja muude asjaomaste sidusrühmadega. Võimalikku olulist riski, millel võiksid olla pöördumatud tagajärjed, ei täheldatud. •Mõjuhinnang Kavandatud muudatus on üksnes tehniline ja puudutab ainult määruse (EL) nr 1388/2013 (mis tunnistatakse kehtetuks ja asendatakse käesoleva ettepanekuga) lisas loetletud tariifikvoote. Mõjuhinnangut ei tehtud, kuna tariifikvootide kavandatud muudatustel ei ole eeldatavasti märkimisväärset mõju. •Põhiõigused Ettepanek ei mõjuta põhiõiguste rakendamist. 4.MÕJU EELARVELE Ettepanekul puudub finantsmõju kuludele, küll aga on sellel mõju tuludele. Tollimaksude kohaldamise peatamise tagajärjel kogumata tollimaksude summa ulatub aastas ligikaudu 186,5 miljoni euroni. Negatiivne mõju eelarve traditsioonilistele omavahenditele on aastas 139,9 miljonit eurot (st 75 % kogusummast). Ettepaneku mõju eelarvele selgitatakse üksikasjalikumalt finantsselgituses. Traditsioonilistest omavahenditest saamata jäänud tulu kompenseeritakse liikmesriikide kogurahvatulul põhinevate omavahendite osamaksetega. 2021/0365 (NLE) Ettepanek: NÕUKOGU MÄÄRUS, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 31, võttes arvesse Euroopa Komisjoni ettepanekut ning arvestades järgmist: (1)Teatavate põllumajandus- ja tööstustoodete tootmine liidus on liidu töötleva tööstuse vajaduste rahuldamiseks ebapiisav. Seepärast sõltub liidu varustamine seda liiki toodetega kolmandatest riikidest lähtuvast impordist. Liidu pakilisimad vajadused asjaomaste toodete järele tuleks rahuldada viivitamata kõige soodsamatel tingimustel. Seepärast tuleks vajalikus koguses avada liidu tollimaksu soodusmääraga tariifikvoodid, võttes arvesse vajadust mitte häirida selliste toodete turge ega raskendada vastava tootmise alustamist või arendamist liidus. (2)Kõigile liidu importijatele on vaja tagada kõnealuste kvootide võrdne ja pidev kasutusvõimalus ning tagada nende kvootide jaoks ettenähtud maksumäärade katkematu kohaldamine kogu asjaomaste toodete impordi suhtes kõikidesse liikmesriikidesse kuni nimetatud kvootide ammendamiseni. (3)Komisjoni määrusega (EL) nr 2015/2447 on ette nähtud tariifikvootide haldamise süsteem, mis tagab võrdse ja pideva juurdepääsu kvootidele ning kvootide jaoks ette nähtud maksumäärade katkematu kohaldamise ja järgib deklaratsioonide vabasse ringlusse lubamise aktsepteerimise kuupäevade kronoloogilist järjekorda. Seepärast peaksid käesoleva määrusega avatud tariifikvoote haldama komisjon ja liikmesriigid vastavalt kõnealusele süsteemile. (4)Kvootide mahtusid väljendatakse enamasti kaaluühikutes. Teatavate toodete puhul, mille jaoks on avatud ühepoolne tariifikvoot, on kvoodi maht väljendatud muudes mõõtühikutes. Kui nõukogu määruse (EMÜ) nr 2658/87 I lisas sisalduvas kombineeritud nomenklatuuris ei ole kõnealuste toodete puhul täpsustatud täiendavat mõõtühikut, võib jääda selgusetuks, millist mõõtühikut kasutatakse. Selguse huvides ja kvootide paremaks haldamiseks on vaja sätestada, et kõnealuste ühepoolsete tariifikvootide kasutamiseks tuleb kaupade vabasse ringlusse lubamise tollideklaratsiooni sisestada imporditud toodete täpne kogus, kasutades kõnealuste toodete kvoodi mahu mõõtühikut, mis on sätestatud käesoleva määruse lisas. (5)Tuleb selgitada, et kõik segud, valmistised või tooted, mis koosnevad eri komponentidest, mis sisaldavad autonoomsete tariifikvootidega hõlmatud tooteid, tuleks käesoleva määruse reguleerimisalast välja jätta, kuna ühepoolsed tariifikvoodid kehtivad üksnes lisas kirjeldatud toodete suhtes. (6)Nõukogu määrust (EL) nr 1388/2013 on muudetud palju kordi. Lisaks on seetõttu, et kombineeritud nomenklatuuri koode on muudetud, et täita rahvusvahelisi kohustusi, mis on seotud muudatustega 2022. aasta harmoneeritud süsteemi nomenklatuuris, vaja nõukogu määruse (EL) nr 1388/2013 lisas esitatud CN-koodides teha palju muudatusi. Seetõttu tuleks kõnealune määrus selguse ja läbipaistvuse huvides tervikuna asendada. (7)Kooskõlas proportsionaalsuse põhimõttega on liikmesriikide ja kolmandate riikide vahelise kaubanduse edendamise põhieesmärkide saavutamiseks vajalik ja asjakohane sätestada eeskirjad, mis aitavad tasakaalustada ettevõtjate ärihuvisid liidus ilma ELi WTO-loendit muutmata. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4. (8)Selleks et vältida tariifikvoodisüsteemi kohaldamise katkemist ning täita komisjoni teatises ühepoolsete tariifide peatamise ja tariifikvootide kohta esitatud suuniseid, tuleks käesoleva määruse lisas loetletud toodete tariifikvoote kohaldada alates 1. jaanuarist 2022. Käesolev määrus peaks seepärast jõustuma Euroopa Liidu Teatajas avaldamise päeval ning seda tuleks kohaldada kiiremas korras alates 1. jaanuarist 2022, ON VASTU VÕTNUD KÄESOLEVA MÄÄRUSE: Artikkel 1 1.Lisas loetletud toodete puhul avatakse liidu ühepoolsed tariifikvoodid, mille raames peatatakse Euroopa Parlamendi ja nõukogu määruse (EL) nr 952/2013 artikli 56 lõike 2 punktis c osutatud ühise tollitariifistiku tollimaksud kõnealuses lisas osutatud ajavahemikeks, lisas märgitud tollimaksumääradega ja koguste ulatuses. 2.Lõiget 1 ei kohaldata mis tahes segude, valmististe või toodete suhtes, mis on valmistatud eri komponentidest, mis sisaldavad lisas loetletud tooteid. Artikkel 2 Artiklis 1 osutatud tariifikvoote haldab komisjon vastavalt määruse (EL) nr 2015/2447 artiklitele 49–54. Artikkel 3 Kui vabasse ringlusse lubamise tollideklaratsioon esitatakse toodete kohta, mille puhul on kõnealuses lisas sätestatud täiendavad mõõtühikud, tuleb deklaratsiooni märkida imporditud toodete täpne kogus, kasutades kõnealuses lisas sätestatud mõõtühikut.

Artikkel 4 Määrus (EL) nr 1388/2013 tunnistatakse kehtetuks. Artikkel 5 Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 2022. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja FINANTSSELGITUS 1.ETTEPANEKU NIMETUS Ettepanek: nõukogu määrus, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine 2. EELARVEREAD Peatükk ja artikkel: peatükk 12, artikkel 120. Aastaks 2022 eelarvestatud summa: 17 912 606 159 2.FINANTSMÕJU ◻ Ettepanekul puudub finantsmõju X Ettepanekul puudub finantsmõju kuludele, kuid sellel on finantsmõju tuludele. Mõju on järgmine: (miljonites eurodes ühe kümnendkoha täpsusega) Eelarverida Tulud 12-kuuline periood alates pp.kk.aaaa [Aasta: 2022] Artikkel 120 Mõju omavahenditele 1.1.2022 –139,9